b"\n_START_ARTICLE_\nAllister Carter\n_START_SECTION_\nKariera\n_START_PARAGRAPH_\nCarter je postal profesionalec leta 1996.  Prvi\xc4\x8d se je pojavil leta 1999, ko je osvojil na tekmovanju Zdru\xc5\xbeenja WPBSA nagrado Mladi igralec leta. Slednjo je prejel zaradi zmage na tekmovanju Benson and Hedges Championship leta 1999, s \xc4\x8dimer si je prislu\xc5\xbeil wild card vstopnico na Mastersu.  Istega leta je pri\xc5\xa1el tudi do polfinala enega izmed 7 najpomembnej\xc5\xa1ih turnirjev \xe2\x80\x93 Grand Prixa. Kljub temu je potreboval nadaljnjih 8 let, da je dosegel nov polfinale katerega od pomembnih turnirjev \xe2\x80\x93 Malta Cupa. _NEWLINE_Zelo malo mu je manjkalo, da bi se prebil med najbolj\xc5\xa1ih 16 igralcev na svetu \xe2\x80\x93 tri sezone zapored je bil 17., 19. in 19. (v sezonah 2003/04, 2004/05 in 2005/06). Med najbolj\xc5\xa1ih 16 se je kon\xc4\x8dno uvrstil v sezoni 2006/07 in se tam u\xc4\x8dvrstil v sezoni 2008/09. _NEWLINE_Carter je dosegel prvi krog Svetovnega prvenstva leta 2005, ko je s kar 10-0 premagal tajskega igralca Jamesa Wattanaja v kvalifikacijah. To je bila prva zmaga z izidom 10-0 na Svetovnem prvenstvu po letu 1993.  Na Svetovnem prvenstvu leta 2007 je premagal Andyja Hicksa v prvem krogu z 10-4. V drugem krogu je s 13-6 premagal sedemkratnega svetovnega prvaka Stephena Hendryja, ki je ta\xc4\x8das zasedal prvo mesto na svetovni lestvici. S tem se je Carter tudi prvi\xc4\x8d uvrstil v \xc4\x8detrtfinale Svetovnega prvenstva in si zagotovil mesto med najbolj\xc5\xa1ih 16 igralcev na svetu, kar mu je omogo\xc4\x8dalo avtomati\xc4\x8dno uvrstitev v prvi krog Svetovnega prvenstva brez vsakr\xc5\xa1nih kvalifikacij. V \xc4\x8detrtfinalu je tesno izgubil s kasnej\xc5\xa1im pora\xc5\xbeencem v finalu Markom Selbyjem s 13-12._NEWLINE_Carter ima sloves igralca, ki se zlomi v prelomnih trenutkih dvoboja in dovoli nasprotniku uprizoriti povratek po navidez neulovljivi prednosti. Primer slednjega je bil Carterjev dvoboj z Barryem Hawkinsom v prvem krogu UK Championshipa leta 2007. Takrat je Carter vodil \xc5\xbee z 8-3, a dovolil Hawkinsu napraviti izjemen povratek in zmagal z 9-8. _NEWLINE_Kakorkoli, Carter se je Hawkinsu ma\xc5\xa1\xc4\x8deval na Svetovnem prvenstvu leta 2008, ko ga je v tesnem dvoboju premagal z 10-9. Ta dvoboj velja tudi za zelo kontroverznega, saj je potekal v zelo sumljivih okoli\xc5\xa1\xc4\x8dinah. Oba igralca so namre\xc4\x8d iztrgali iz arene, da bi nadaljevali z ve\xc4\x8dernim programom. Ko je bil eden izmed ve\xc4\x8dernih dvobojev kon\xc4\x8dan, so ju postavili na mizo, na kateri prej sploh nista igrala. Hawkins je za\xc4\x8dutil, da je to prekinilo njegovo dobro igro in zato predal frame in dvoboj.  Carter je nadaljeval z dvema zmagama nad biv\xc5\xa1ima svetovnima prvakoma \xe2\x80\x93 Shaunom Murphyjem (13-4, drugi krog) in Petrom Ebdonom (13-9, \xc4\x8detrtfinale). Polfinale je bil na sporedu 4. maja 2008. Carter je porazil Joeja Perryja s 17-15 in se tako prebil v finale, kjer se je soo\xc4\x8dil z Ronniejem O'Sullivanom. O'Sullivan je dvoboj zanesljivo dobil, kon\xc4\x8dni rezultat je bil 18-8. _NEWLINE_Carter je svoj prvi 147 niz dosegel 29. aprila 2008 na Svetovnem prvenstvu. S tem je Carter postal \xc5\xa1esti mo\xc5\xbe v zgodovini, ki se mu je posre\xc4\x8dil tak niz na Svetovnem prvenstvu (dejansko se je na Svetovnem prvenstvu zgodilo \xc5\xbee osem 147 nizov, a je tri dosegel isti igralec \xe2\x80\x93 Ronnie O'Sullivan). Postal pa je tudi prvi, ki mu je uspel tak niz, brez da bi predhodno osvojil prvenstvo. Svetovno prvenstvo 2008 se bo v zgodovino zapisalo tudi kot prvo, kjer so gledalci videli dva 147 niza \xe2\x80\x93 dan pred Carterjem ga je uprizoril Ronnie O'Sullivan. _NEWLINE_Carter je kmalu zatem osvojil svoj drugi turnir, a tudi ta ni \xc5\xa1tel za jakostno lestvico \xe2\x80\x93 Huangshan Cup. Na Kitajskem je s 5-3 premagal Marca Fuja.  Nato je dosegel polfinale prvega turnirja jakostne lestvice v sezoni, Northern Ireland Trophyja, na katerem je izgubil s 5-6 proti O'Sullivanu, \xc4\x8deprav je \xc5\xbee vodil s 5-4.  Polfinale je tudi dosegel na Grand Prixu, ko je premagal veterana Steva Davisa in Johna Parrotta, a nato s 5-6 izgubil proti Ryanu Dayu.  V polfinale turnirja za jakostno lestvico se je uvrstil \xc5\xa1e tretji\xc4\x8d v sezoni 2008/09, ko je za uvrstitev v polfinale odpravil Petra Ebdona in Marka Williamsa. Naposled je Carterja z rezultatom 9-7 izlo\xc4\x8dil Marco Fu, ki ga je Carter premagal v finalu Huangshan Cupa. _NEWLINE_Po 13 letih poklicne kariere je Carter le prekinil urok in osvojil svoj prvi turnir jakostne lestvice - Welsh Open 2009. Na poti do zmage je premagal Jimmyja Whita, Graema Dotta, Shauna Murphyja, Anthonyja Hamiltona in Joeja Swaila. V finalu je slavil predvsem po zaslugi odli\xc4\x8dne ve\xc4\x8derne serije, v kateri je zaostanek 3-5 s 6 zaporednimi frami obrnil v svojo korist in dvoboj dobil z 9-5. Swail je sicer v popoldanski seriji vodil \xc5\xbee 5-2.\n_START_SECTION_\nSlog\n_START_PARAGRAPH_\nCarterjev slog igranja je agresiven, v\xc4\x8dasih tudi preagresiven, kar mu je v\xc4\x8dasih v te\xc5\xbeavo. Carter ima odli\xc4\x8den 5-4 niz v zmagah proti Stephenu Hednryju, a na drugi strani zelo slabega proti Ronnieju O\xe2\x80\x99Sullivanu (0-11).  Strokovnjaki ga ozna\xc4\x8dujejo kot zelo nadarjenega igralca, ki lahko premaga vsakogar, \xc4\x8de ima dober dan. Kljub temu dodajajo, da so njegove igre zelo nekonstantne, kar je verjetno posledica Crohnove bolezni, za katero boleha.\n_START_SECTION_\nOsebno \xc5\xbeivljenje\n_START_PARAGRAPH_\nLeta 2003 so mu odkrili posebno prebavno motnjo, imenovano Crohnova bolezen. _NEWLINE_Carter trenutno vadi v Chelmsford's Rivermead Snooker Clubu. _NEWLINE_Carter ima tudi licenco za pilotiranje letala. Slednjo je pridobil, medtem ko si je vzel odmor od aktivnega igranja snookerja. _NEWLINE_1. oktobra 2009 se mu je minuto po polno\xc4\x8di rodil prvi otrok, sin po imenu Max."